Rovat: Pillantás a jövőbe

A „**Pillantás a jövőbe**” című rovat egy újszerű kooperáció eredménye: a gödöllői Szent István egyetem, a vidék egyeteme keretében számos olyan projekt zajlik, sok-sok olyan aktuális ismeret halmozódik fel, melyek bemutatása, megosztása az ország lakosságával nem egyszerű. A tudományos szempontból értékes, s a lakosság napi életét azonnal és pozitívan befolyásolni tudó hírek a helyi lapokon keresztül hatékonyan és hitelesen juttathatók el Önökhöz. Jelen rovat a **társadalmi felelősségvállalás** (CSR) jegyében, mindennemű külső finanszírozás nélkül, a civil kurázsi egyszerű, bárki által követhető példájaként jött létre. Ha mindenki, aki megteheti, hogy egy-egy hasznos ismeretet közzé tesz, ezt mg is teszi, jelentős lépésekkel jutunk közelebb ahhoz az európaisághoz, mely nem a segélyekért való lobbizásban, hanem a szabad és önálló gondolkodásban ölt testet. Jelen cikk (<http://miau.gau.hu/myx-free/index.php3?x=csr>) tehát bármelyik helyi lap által szabadon átvehető, leközölhető. Az első együttműködési kísérlet a Pipafüst és a MIAÚ/MY-X non-profit szerkesztőség között jött létre 2010 decemberében…

# Környezettudatosság növelése helyi kezdeményezések keretében

Mostanában, amikor az üzemanyagárak történelmi csúcsokon járnak, s a média az **öngondoskodás**, a **civil kurázsi** fontosságát az elmúlt évtizedekben már kellően sulykolta, talán végre nem eretnekség, ha helyi szinteken is felhívjuk a figyelmet olyan megoldásokra, melyek a jövőbe mutatnak, melyek teret és lehetőséget adnak az egyéni kreativitásnak, a napi döntések mögötti **felelősségvállalás** aktív megélésének.

A <http://www.bvkf.hu/?q=hu/node/169> címen bárki csatlakozhat egy KEOP pályázat keretében létrejött online szolgáltatáshoz. A **közös autóhasználatot** támogató szolgáltatás abban segít mindenkinek, hogy személyes és magányos autós útjait előre felkínálja potenciális utasok részére.

Annak belátásához, miért is **hasznos** az **közösségi szinten**, ha kevesebb autóban, kisebb zsúfoltság mellett, több utas, kevesebb károsanyag-kibocsátás mellett utazik, nem igazán kellenek további érvek. De az, ami általában jó, s **személy szerint** inkább áldozatvállalást, mintsem hasznot jelent, nem feltétlenül terjed. A közös autóhasználat azonban ideális esete az úgy nevezett **’win-win**’ élethelyzeteknek: vagyis úgy az utas, mint a sofőr kevesebb költséggel jut el céljához azáltal, hogy megosztják a közös utazás kiadásait. Hiteltelen lenne, ha egy ilyen figyelemfelhívás nem terjedne ki az esetleges problémák érintésére is: a környezeti terhelés csökkenésének és a költségmegtakarításnak az ára a környezettudatos életforma vállalása, vagyis életünk folyamatos tervezése, át- és újraszervezése.

Ez a fajta menedzserkedés egyeseknek örömet okoz, mások rettegnek tőle. Ez természetes is, hiszen mások vagyunk. Ez a cikk tehát **nem** arra **kényszerít** bárkit is, hogy életvezetési elveit, ösztöneit automatikus feladva azonnal váljon mintapolgárrá, csak arra hív fel, hogy mindazok, akik saját életükkel tudatosan szembe tudnak és akarnak nézni, most egy újabb **segítséget** kapnak ehhez a fentebb megadott szolgáltatáson keresztül.

A rovat következő, potenciális témái:

* Környezettudatosság az oktatásban (pl. <http://miau.gau.hu/miau/148/pitliklaszlo.wmv>)
* Statisztikák mellett, avagy néhány szó a normativitásról…(pl. <http://miau.gau.hu/miau2009/index.php3?x=e20>)